Bekendstelling: Triumph Scrambler 1200 XE en Speed TwinBruce Allen, hoof van Triumph in Suid-Afrika. (Foto: Joe Fleming van Bonafide Moto Co.) Die Triumph Bonneville- reeks fietse is die perfekte vermenging van outydse styl en moderne tegnologie. Verlede jaar het Triumph twee nuwe modelle tot die reeks gevoeg en hulle het uiteindelik hier in Suid-Afrika aangekom: die Scrambler XE en die Speed Twin. ’n Paar joernaliste is genooi om hulle eerstehands te kom ervaar. Bruce Allen, hoof van Triumph hier in Suid-Afrika, het ons vooraf op hoogte gebring van die nuutste verwikkelinge in die motorfietsmark. Hy het ook uitgebrei oor toekomstige modelle, en volgens hom lyk die toekoms goed vir Triumph. Ná die formaliteite het ons in twee groepe verdeel en die motorfietse ontmoet. Die Triumph 1200 cc Speed Twin. (Foto: Joe Fleming van Bonafide Moto Co.) Speed Twin Die 1200 cc Speed Twin vul die gaping tussen die Bonneville T120- en die sportiewe Thruxton R-modelle. Met die eerste oogopslag lyk die Speed Twin of hy vorentoe lê. Die sitplek wip op na agter en jou voete is verder voorente en laer as op die Thruxton. Die afwerking is uiters minimalisties om gewig te bespaar. Daar is die kleinste LED-stopliggie en -flikkers en selfs die agterste modderskerm eindig stomp. Die hele fiets lyk of hy in die blokke staan, reg om te hardloop. Ek het maar ’n sagte plekkie vir die Bonnevilles. Ek weet dit maak my dalk bevooroordeeld, maar toe ek op die Speed Twin klim het ek dadelik tuis gevoel. Niks van die karakter van die Bonnevilles het verlore gegaan nie. Die eenvoudige instrumente het behoue gebly en is stylvol afgewerk. Die handvatsels het twee spieëls op die punte monteer, en vir my bly dit steeds die mees effektiewe plasing om nie heeltyd in jou elmboë vas te kyk nie. Toe ek die aansitter druk brul die twee uitlaatpype so mooi dat ek eers moes bevestig dat dit standaard pype is. Ek wens ander vervaardigers wil kom kers opsteek by Triumph om te sien hoe hulle só ’n elegante uitlaatpyp kan ontwerp wat steeds aan die streng Europese regulasies voldoen. Op die pad het ek die Speed Twin baie geniet. Die fiets het baie wringkrag in enige rat. Ek het selde nodig gehad om ’n rat of twee terug te skop want daar is net die heeltyd krag. Die roete wat ons gery het, was vol voertuie en ek kon nooit regtig die fiets vrye teuels gee nie. Waar die omstandighede dit toegelaat het, kon ek voel dat hierdie fiets jou ure se plesier kan verskaf. Ek sal moet wag dat ek die fiets vir ’n langer tydperk kan kry om ’n beter opinie te vorm, maar my eerste indrukke is baie positief. Die Triumph Scrambler 1200 XE. (Foto: Joe Fleming van Bonafide Moto Co.) Scrambler 1200 XE Ná middagete het ons oorgeskuif na die Scrambler XE. Hierdie fiets het ’n baie lang waglys en die paar eenhede wat in die land aangekom het, het reeds huise gevind. Die Scrambler het ook ’n 1 200 enjin in, en het verstelbare Öhlins-vering. Dit hou die belofte in van goeie hantering op die pad én ’n stofpadjie of twee. Die eerste ding wat jy opmerk op die Scrambler is dat dit ’n baie hoë fiets is. Die grondvryhoogte is merkbaar groot maar die klassieke lyne van die Bonneville is steeds daar. Die Scrambler beskik oor ’n nuwe instrumentasie eenheid wat wegbreek van die analoog eenheid van die kleiner 900 cc Scrambler. Die uitlaatpype is in die tradisie van Scramblers hoog en uit die pad van klippe en rotse en loop onder jou regterbeen deur. Op die grond gedeeltes het die fiets geskitter. Hier het ek ook besef dat jy hierdie fiets meer soos ’n veld-fiets moet ry. Om regop te staan was buite die kwessie, want jou kuit is dan in kontak met daai twee pype. Hierdie fiets moet jy sit-sit ry, en die stert maar uitswaai om draaie. Die Scrambler XE is ’n fiets wat uiters bekwaam is op stofpaaie en Triumph skroom nie om dit as sulks te bemark nie. Dit beteken egter nie dat hierdie fiets ontuis is op teer nie. Daar is ’n paar ryprogramme om uit te kies en daar is ook heelwat elektroniese hulpmiddels. Almal was dit eens dat hulle al klaar van die Scrambler gehou het toe die eerste foto’s beskikbaar was, maar die Speed Twin moes hulle eers ry voor hul ’n opinie sou vel. Allen was dus in die kol toe hy beweer het dat hy die Scrambler verkoop van foto’s en spesifikasie af, maar die Speed Twin koop jy as jy hom eenmaal ervaar het. Al die Scrambler XE modelle van die eerste besending is reeds verkoop, so as jy so een wil hê moet jy maar jou naam in die boekie gaan skryf! Die Speed Twin kos R 174 000 en die Scrambler XE is R 205 000.